Γιώργος Γεραλής

Ο **Γιώργος Γεραλής** (23 Απριλίου 1917 - 29 Νοεμβρίου 1996) ήταν Έλληνας Μικρασιάτης φιλόλογος και ποιητής της πρώτης μεταπολεμικής γενιάς. 

## Η ζωή του
Γεννήθηκε στη Σμύρνη στις 23 Απριλίου 1917. Σπούδασε φιλολογία και νομικά στο Πανεπιστήμιο Αθηνών.

Το 1944 παντρεύτηκε τη Θέα Ανδρεοπούλου. Κόρη του είναι η ηθοποιός Άννα Γεραλή. Είχε συμβολή στη σύνταξη του *[[Μεγάλο λεξικό όλης της ελληνικής γλώσσας|Μεγάλου Λεξικού της Ελληνικής Γλώσσης]]* του Δημητρίου Δημητράκου, της *Μεγάλης Ελληνικής Εγκυκλοπαιδείας* του «Πυρσού» και του Ελληνικού Λεξικού των Τεγόπουλου - Φυτράκη (1988). Εργάστηκε επίσης ως συντάκτης σε διάφορες περιοδικές εκδόσεις καθώς και ως διευθυντής σύνταξης και επιμελητής. Συνεργάστηκε με τα περιοδικά «Νέα Εστία», «Καλλιτεχνικά νέα», «Ο κύκλος», «Πειραϊκά Γράμματα» κ.ά. Διετέλεσε τμηματάρχης των Σιδηροδρόμων του Ελληνικού Κράτους (όπου είχε διοριστεί το 1942) μέχρι το 1965. Στη συνέχεια ασχολήθηκε επαγγελματικά με τη φιλολογική επιμέλεια εκδόσεων.

Για πρώτη φορά δημοσιεύτηκε ποίημα του στο περιοδικό «Εβδομάς», το «Μια ψυχή πέταξε». Το 1936 δημοσίευσε στο περιοδικό «Νέα Εστία» το ποίημα «Διαβάτες».

Εξέδωσε τις ποιητικές συλλογές "Κύκνοι στο λυκόφως" (1939), "Λυρικά τοπία" (1950), "Αίθουσα αναμονής" (Κρατικό Βραβείο 1957), "Τα μάτια της Κίρκης" (1961), "Κλειστός κήπος" (1966), "Η ελληνική νύχτα" (1974), καθώς επίσης και την "Ελληνική Μυθολογία" (που αποτελεί μια εξαίρετη ποιητική ανάπλαση των αρχαίων μύθων - 1959. Τελευταία του ποιητική συλλογή ήταν τα "Νέα ποιήματα" (1984).

Επίσης έχει γράψει "Ορθογραφικό λεξικό της Δημοτικής γλώσσας" (1964).

Υπήρξε μέλος της Εθνικής Εταιρίας Ελλήνων Λογοτεχνών, έλαβε μέρος στο Διεθνές Συνέδριο Λογοτεχνίας για Νέους (Μαδρίτη 1964) όπου τιμήθηκε με Έπαινο του Βραβείου Άντερσεν για τη διασκευή της Ιλιάδας.

Του απονεμήθηκαν:
*το 2ο Κρατικό Βραβείο Ποίησης το 1958 για τη συλλογή «Αίθουσα αναμονής»,
*το 1ο Κρατικό Βραβείο Ποίησης το 1975 για τη συλλογή «Η ελληνική νύχτα»,
*το Βραβείο της «Ομάδας των Δώδεκα» (έπαθλο ιδρύματος Χατζηπατέρα) το 1962 για την ποιητική συλλογή «Τα μάτια της Κίρκης»,
*το 1986 το Βραβείο του Ιδρύματος Κώστα και Ελένης Ουράνη για το σύνολο του έργου του.

Κατά τον μελετητή του έργου του Κώστα Φρουζάκη (εφημερίδα «Η Αυγή» 27/11/2011) ο Γιώργος Γεραλής είναι «ποιητής μεταιχμιακός, με το έργο του «πατά» τόσο στη μεσοπολεμική όσο και στην πρώτη μεταπολεμική γενιά, με τους εκπροσώπους της οποίας μοιράζεται τους υπαρξιακούς προβληματισμούς σε θεματογραφικό επίπεδο … η ποιητική του συλλογή Κύκνοι στο λυκόφως θα γίνει ασμένως δεκτή από τους εκπροσώπους της αθηναϊκής νεοσυμβολιστικής σχολής (Ν. Λαπαθιώτης, Μ. Παπανικολάου). Σε αυτό το «κλίμα» θα παραμείνει πιστός και στα ποιήματά του που θα εκδοθούν μετά (και παρά) την τραγική εμπειρία του πολέμου (Λυρικά τοπία, 1950). Μονάχα στις επόμενες συλλογές του (Αίθουσα αναμονής, 1957, Τα μάτια της Κίρκης, 1961), χωρίς ακόμη να εγκαταλείψει, θεματογραφικά, τα συμβολιστικά χαρακτηριστικά του και τα διδάγματα της παραδοσιακής ποίησης σε επίπεδο μορφολογίας, απομακρύνεται από την ποιητική «καθαρότητα», αφήνοντας το βίωμα να εισβάλλει με βία στη δημιουργία του: ο θάνατος του πατέρα του («πρόγευση μιας ανερμήνευτης αιωνιότητας», όπως έλεγε και ο ίδιος), αλλά και ο έρωτας (η «ανακάλυψη της ζωής»), θα βρεθούν στο επίκεντρο της ποίησής του...

Υπάρχει μία τομή στο έργο του, που συνεπάγεται το πλησίασμα με το έργο ποιητών της πρώτης μεταπολεμικής γενιάς: Με τα Είδωλα (1964) και τον Κλειστό κήπο (1966) οι δεσμοί με το συμβολιστικό παρελθόν χαλαρώνουν, η γλώσσα και η τεχνική του ανανεώνονται, υιοθετώντας στοιχεία μοντερνιστικά και, για πρώτη φορά, ο χαμηλόφωνος αυτός δημιουργός διευρύνει τη θεματολογία της ποίησής του, εντάσσοντας σε αυτήν στοιχεία κοινωνικής και πολιτικής κριτικής που «πλαταίνουν τον λυρισμό του» (στη συλλογή Η ελληνική νύχτα, 1974). Πρόκειται για ποιήματα γραμμένα κατά τη διάρκεια της δικτατορίας, τα οποία αποτελούν τον δικό του τρόπο αντίδρασης στο χουντικό καθεστώς: «Συλλογιστήκαμε τη νύχτα, αυτό μονάχα, / κι είπαμε η λέξη είναι φωτιά, θα την πούμε τη λέξη, / όμως εκείνοι / την ίδια τη φωτιά αγκαλιάσανε δίχως λέξη να πούνε» («Με τι πρόσωπο»).

Ο Γιώργος Γεραλής μιλούσε γαλλικά και ήταν μόνιμος κάτοικος Αθηνών. Πέθανε στις 29 Νοεμβρίου 1996 στην Αθήνα σε ηλικία 79 ετών.

## Έργα
### Ποίηση
*Κύκνοι στο λυκόφως (1939)
*Λυρικά τοπία (1950)
*Αίθουσα αναμονής (1957)
*Τα μάτια της Κίρκης (1961)
*Είδωλα (1964)
*Κλειστός κήπος (1966)
*Η ελληνική νύχτα (1974)
*Διάλογοι με τον Διονύσιο Σολωμό (1978)
*Νέα ποιήματα (1984)

### Λεξικά
*Ορθογραφικό λεξικό της δημοτικής γλώσσας: με βάση τη νεοελληνική γραμματική του Μανόλη Τριανταφυλλίδη (Κένταυρος, 1965)

### Μεταφράσεις
*Αλμπέρ Καμύ: «*Ο ξένος*» (Πάπυρος, 1971)
*Αλεξάντρ Σολζενίτσιν: «*Το σπίτι της Ματριόνα*» (Πάπυρος, 1971)
*Φρανσουά Μωριάκ: «*Η ερημιά του έρωτα»* (Πάπυρος, 1971)
*Φρανσουάζ Σαγκάν: «*Υποταγή*» (Γεωργιάδης, 1972)
*Σοφοκλής: «*Οιδίπους Τύραννος - Οιδίπους επί Κολωνώ - Αντιγόνη*» (Ζαχαρόπουλος, 1994)
*Ευριπίδης: «*Μήδεια - Τρωάδες - Εκάβη - Ανδρομάχη*» (Ζαχαρόπουλος, 1994)

### Παιδικά βιβλία
*Charles Quinel & Adhémar Montgon: «*Ο ιππότης Αρτανιάν*» (Αλικιώτης, 1948)
*Jean Petrus: «*Ο πρώτος μου γύρος του κόσμου*» (Φυτράκης, 1959)
**Ελληνική μυθολογία* (εικονογράφηση Τάκη Καλμούχου) (Φυτράκης, 1959)
**Ιλιάδα* (εικονογράφηση Ε. Σπυρίδωνος) (Κένταυρος, 1962)
**Οδύσσεια* (εικονογράφηση Ε. Σπυρίδωνος) (Κένταυρος, 1962)
**Μέγας Αλέξανδρος* (εικονογράφηση Τάκη Παρλαβάντζα) (Κένταυρος, 1963)
**Ιστορίες από τον Πλούταρχο* (εικονογράφηση Π. Βενιζελέα) (Κένταυρος, 1964)
Επίσης διασκεύασε ελληνικά και ξένα παραμύθια («*Παραμυθένιος κόσμος*» / 1966, επιλογή και διασκευή Γιώργου Γεραλή / εικονογράφηση Λ. Καντρινού). Μετέφρασε ακόμη τους τόμους «*Βρετανικό Μουσείο*», «*Πινακοθήκη της Ουάσιγκτον*» και «*Μουσεία του Βατικανού*» (και τα τρία το 1970 για τις εκδόσεις Φυτράκη) της σειράς «*Τα μεγάλα μουσεία του κόσμου*».

## Εξωτερικοί σύνδεσμοι
*Σπουδαστήριο Νέου Ελληνισμού
*Γιώργος Γεραλής στον ''Πανδέκτη'', του Εθνικού Ιδρύματος Ερευνών.

Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Πρώτη Μεταπολεμική Γενιά
Κατηγορία:Μικρασιατικός Ελληνισμός